Theresa May jatkaa Britannian konservatiivipuolueen puheenjohtajana ja pääministerinä.

Konservatiivien kansanedustajista 200 tuki Maytä puolueen sisäisessä luottamusäänestyksessä. Mayn erottamista kannatti 117 edustajaa. Äänestys päättyi kello 22 ja sen tulokset ilmoitettiin äskettäin.

May tarvitsi voittoon 159 edustajan äänet.

May ilmoitti äänestyksen jälkeen, että hänen tehtävänään on viedä nyt brexit maaliin. May kertoi matkaavansa torstaina Brysseliin keskustelemaan EU-johtajien kanssa sopimuksen haastavimmasta kohdasta eli siitä, miten Pohjois-Irlannin ja Irlannin tasavallan rajan avoimuus turvataan brexitin jälkeen.

Corbyn: Äänestyksellä ei merkitystä kansan kannalta

Uutistoimisto Reutersin mukaan oppositiojohtaja, työväenpuolueen puheenjohtaja Jeremy Corbyn sanoi ensikommenteissaan, että äänestyksellä ei ole merkitystä kansan kannalta, ja Mayn pitäisi tuoda neuvottelemansa brexit-sopimus parlamenttiin ensi viikolla.

Kovan linjan brexitiä ajava konservatiiviedustaja Jacob Rees-Mogg sanoi hyväksyvänsä tuloksen ja kehotti Maytä eroamaan.

Maytä tukeva opetusministeri Damian Hinds puolestaan kuvasi voittomarginaalia selväksi.

Britannian yleisradioyhtiö BBC:n politiikan toimituksen päällikkö Laura Kuenssberg arvioi Twitterissä (siirryt toiseen palveluun), että ei ole millään lailla todennäköistä, että May eroaisi. Hän pitää kuitenkin vastustajien määrää merkittävänä ja suurempana kuin mitä Mayn tukijat odottivat.

Tiedotusvälineiden edustajat kokoontuivat parlamenttitalon edustalle Lontoossa keskiviikkoiltana. Daniel Leal-Olivas / AFP

Mayta ei voi haastaa puolueen sisältä vuoteen

Mayllä on konservatiivipuolueessa äänekkäitä vastustajia, joiden mielestä pääministeri on hoitanut Britannian EU-eroneuvotteluja huonosti. Parlamentin piti eilen tiistaina äänestää brexit-sopimuksesta, mutta May joutui perumaan äänestyksen, sillä hän ei olisi saanut enemmistöä sopimuksen taakse.

Perumisen jälkeen Mayn vastustajat saivat kasaan luottamusäänestykseen vaadittavan määrän kapinamielisiä edustajia. Konservatiivipuolueen sääntöjen mukaan puheenjohtajan asemasta pitää äänestää, kun 15 prosenttia kansanedustajista on ilmoittanut kirjallisesti epäluottamuksestaan.

Puheenjohtajaa ei voi haastaa uudelleen vuoteen, jos hän selviää voittajana luottamusäänestyksestä.

Brittimedioiden mukaan Theresa May sanoi puoluetovereilleen ennen äänestyksen alkua, että hän ei aio johtaa konservatiiveja seuraaviin vaaleihin, mutta haluaa jatkaa nyt, jotta brexit-sopimus saadaan toteutettua. Asiasta uutisoivat esimerkiksi BBC, The Guardian (siirryt toiseen palveluun) ja Reuters.

Lisää aiheesta:

Britannian pääministerin asemasta äänestetään illalla – Theresa May laittaa peliin arvovaltansa: "Pääministerin vaihdos vain viivästyttäisi brexitiä tai peruuttaisi sen kokonaan"

Lähteet: Reuters